Željko Babić ponudio je Upravnom odboru Hrvatskog rukometnog saveza neopozivu ostavku. Ništa iznenađujuće. Samo možda bode u oči činjenica da je ostavku prvo trebao ponuditi Ivanu Baliću, koordinatoru za muški rukomet. No, izgleda da njih dvojica baš ne komuniciraju u zadnje vrijeme. Uostalom, Balić i nije bio na Olimpijskim igrama u Riju, a trebao je biti. Željko Babić tako je drugi izbornik zaredom koji je sam odstupio, nakon što je isto napravio Slavko Goluža nakon Svjetskog prvenstva u Dohi 2015. godine. Zanimljivo je da su obojica dala ostavku nakon ispadanja u četvrtfinalu od Poljaka, prvo na Svjetskom prvenstvu, a onda i na Olimpijskim igrama. Kako je Upravni odbor ekspresno prihvatio ostavku Goluže, isto će napraviti i s ostavkom Željka Babića koji je, između ostalog, u ostavci napisao:

– Osjetio sam od početka i mog dolaska na mjesto izbornika hrvatske rukometne reprezentacije veliko nepovjerenje i sumnje u moje sposobnosti i kompetencije, analizirala se svaka moja odluka i stavljali upitnici oko procjena čak i od ljudi koji za to nemaju kompetencije. U takvoj neugodnoj atmosferi i okruženju osjetio sam da ne mogu kvalitetno pridonijeti u ostvarenju vlastitih ideja i zajedničkih ciljeva. Stvorena je loša klima i konfuzija oko pravog cilja (jedna medalja u četverogodišnjem ciklusu), EP u Hrvatskoj 2018. (zlatna medalja). Zbog takvih odnosa i očito mojih loših trenerskih kompetencija, osjećam se jako loše, da ne kažem izdan u takvom okruženju i stanju koje vlada – napisao je sad već bivši izbornik.

Tomislav Grahovac, predsjednik Hrvatskog rukometnog saveza, odmah je rekao:

– Nisam bio cijeli dan u Savezu i ne mogu tvrditi da je Babićeva ostavka tamo i došla. Nitko mi iz kancelarije nije javio. Kada vidim to pismo i kada ga pročitam, onda mogu reći nešto na tu temu – istaknuo je Grahovac.

Jeste li tražili sastanak s izbornikom ovih dana?

– Da, ali još nisam dobio nikakav odgovor. Možda je došao zajedno sa ostavkom – zaključio je predsjednik HRS-a.